钦定古今图书集成/明伦汇编/官常典/第396卷 > 徐荣叟
## 钦定古今图书集成/明伦汇编/官常典/第396卷 > 徐荣叟

按《宋史》本传：荣叟，字茂翁，焕章阁学士应龙之子。嘉
定七年，举进士，历官通判临安府，迁太学博士兼崇
政殿说书，迁秘书郎，升著作佐郎兼侍左郎官，出为
江东提点刑狱，直秘阁，知婺州，迁著作郎兼礼部郎
官，以集英殿修撰知静江府，兼广西经略安抚使，召
为行在司谏，复兼说书兼侍讲。嘉熙四年，拜右谏议
大夫，入对，言：“自楮币不通，物价倍长，而民始怨；自米
运多阻，粒食孔艰，而民益怨。此见之京师者然也。外
而郡邑，苛征横敛，无所不有，严刑峻罚，靡所不施。和
籴则科抑以取赢，军需则并缘而规利，逃亡强令代
纳，蠲放忍至重催。犯私贩者不问多寡，概遭黥徒；逋
官课者不恤有无，动辄监系。囹圄充斥，率是干连，词
讼追呼，莫非枝蔓，如此则民安得而不怨？甚者富家
巨室武断乡闾，贵族豪宗侵牟民庶，茹冤者不敢告，
负抑者不得伸。怨气薰蒸，天示之应，此亢阳之所以
为沴也。”迁权礼部尚书兼权吏部尚书，拜端明殿学
士、签书枢密院事。淳祐二年，乞归田里，以资政殿大
学士提举洞霄宫。六年，转一官，致仕，卒。